FAK vereer twee van SA se grootste stemmeRouel Beukes ontvang die Chris Blignaut-prys. (Foto: Verskaf/FAK) Rouel Beukes en Jannie Moolman, twee van die land se grootste stemme, is die naweek deur die Federasie van Afrikaanse Kultuurvereniginge (FAK) in Pretoria vereer. Beukes is Vrydagaand tydens die negende jaarlikse Afri-Duetfees vereer met die Chris Blignaut-toekenning vir sy lewenslange bydrae tot die Afrikaanse kunste. Moolman het Saterdagoggend in die Kruger-galery by die Voortrekkermonument die S. le Roux Marais-prys ontvang. Dié toekenning vereer sangers vir hul lewenslange bydrae tot die kunslied-genre. Beukes is ŉ rolprent-en-verhoogster wat al die wêreld platgereis het as deel van die geselskap van sir Andrew Lloyd Webber se musiekblyspel, The Phantom of the Opera. Hy het ook in musiekblyspele soos Liefling en Ons vir jou, waar hy die rol van genl. Koos de la Rey vertolk het, verskyn. Op die kassie het hy ook ŉ rol in onder meer die kykNET-sepie Villa Rosa vertolk. Van sy bekendste liedjies uit onder meer Fiddler on the roof en ander rolle is Vrydagaand op unieke wyse in duet uitgevoer. Die Afri-Duetfees is vanjaar vir die negende keer aangebied. (Foto: Verskaf/FAK) Du Preez Stoltz, Cezanne Yzelle, Louis Loock, Andriëtte Norman, Helena Ceronio, Corlea Botha en haar verloofde, JD Mars, het deel gevorm van die duetpare. Die FAK deel elke jaar as deel van die Afri-Duetfees ŉ prestige-toekenning uit vir lewensbydrae tot ons musiekskat aan ŉ kunstenaar wat oor dekades heen onuitwisbare spore in die Afrikaanse musieklandskap gelaat het. Vorige vereerders is Annelie van Rooyen, Carike Keuzenkamp, Manuel Escórcio, Lance James, Min Shaw, Johan Stemmet en Koos du Plessis, wat postuum vereer is. Tydens die geleentheid het Beukes se dogter, die aktrise en sangeres Nadia Beukes, haar pa vereer deur te sê dat hy bekend is vir die ongelooflike passie wat hy tot sy kuns bydra. Beukes was emosioneel tydens die oorhandiging van die toekenning en het gesê dat hy steeds “nederig en dankbaar” is oor dié soort erkenning. “Ek het al honderde rolle gespeel, duisende liedjies gesing en op menige verhoë oor die wêreld heen opgetree, maar dit bly ŉ eer om op tuisbodem erken te word, veral ná soveel jare in die bedryf.” Hy het afgesluit deur te sê dat sy gunsteling-rol egter dié is van man, pa en oupa vir sy geliefde gesin. Beukes is 43 jaar getroud met Eureke en hulle het twee kinders, De Villiers en Nadia. Hy is ook die trotse oupa van drie kleinkinders, Amelia, Davey en Joshua. Jannie Moolman neem die S le Roux Marais-prys in ontvangs. (Foto: Verskaf/FAK) Moolman, wat ook deel was van die duetpare wat liedjies uit Beukes se repertoire ter ere van dié sanger uitgevoer het, het gesê dat hy ŉ lang pad saam met Beukes stap sedert hulle destyds saam by die Transvaalse Raad vir die Uitvoerende Kunste (Truk) gewerk het. Moolman het Beukes geprys vir sy gravitas, styl en sy ongelooflike kenmerkende stem. “Wanneer Rouel sing, weet jy, dis hy. Niemand sing soos hy nie.” Tydens Saterdagoggend se huldigingsgeleentheid het Moolman self ŉ paar kunsliedere soos “Bitterbessie dagbreek” gesing. Moolman se weergawe van Toon van den Heever se “In die Hoëveld,” is ongetwyfeld een van sy grootste treffers en het oor die jare volksbesit geword. Musiek was reeds van ŉ jong ouderdom af ŉ groot passie vir hom, het Moolman gesê. “Ek onthou die eerste opera wat ek gekyk het asof dit gister was. Ek het altyd geweet dit is wat ek eendag wil doen, maar ek sou nooit kon raai dat ek eendag vereer sou word om doodeenvoudig net te doen waarvoor ek lief is nie.” Ziegfried van Huyssteen, adjunk- uitvoerende hoof van die FAK, sê dit is vir die organisasie ŉ eer om dié toekennings aan dié twee kunstenaars te oorhandig, aangesien dit hulle werke is wat Afrikaanse mense, jonk en oud, se liefde vir die taal ontwikkel. “By die FAK wil ons graag ons taalpioniers vereer vir die werk wat hulle doen om ons taal te bevorder. “Sangers soos Rouel Beukes, Jannie Moolman én natuurlik dié wat hulle voorafgegaan het, is die mense wat ons lief maak vir ons taal en musiek, en ons jeug inspireer om ook skeppend te raak in ons taal. Daarom is dit vir die FAK belangrik om hulle te vereer vir die bydraes wat hulle lewer.”